Членовете на хърватския кризисен щаб се ваксинираха срещу Ковид - 19 , с изключение на здравния министър Членовете на хърватския Национален щаб за борба с коронавируса се ваксинираха днес пред камерите на журналистите , с изключение на здравния министър Вили Берош , който е преболедувал Ковид - 19 и все още има придобит имунитет , предаде Танюг . Берош каза пред журналисти , че се е чудил дали да се ваксинира , но след консултации със специалисти решил да го направи , когато изгуби естествено придобития имунитет . Министърът заяви , че подкрепя ваксинацията , но би било неетично да иска " допълнителна защита " , когато няма достатъчно ваксини , и по този начин да лиши от ваксината някой , който има по - голяма нужда от него . Той припомни , че в Хърватия има над 214 000 души , които са преболедували Ковид - 19 . " Всички , които сме преболедували преди три до шест месеца , не би трябвало да се ваксинираме в този момент , а когато придобитият ни имунитет деградира " , каза здравният министър , като добави , че ще се ваксинира публично след 3 месеца . Пръв се ваксинира пред камерите министърът на вътрешните работи и ръководител на националния щаб Давор Божинович , а след него директорът на Института за обществено здраве Крунослав Цапак и другите членове на щаба .